Jabarkan Sejarah dari Kapak Siam dalam bahasa melayu

Menurut seorang guru silat dari Tumpat, Wan Yusmar Wan Yusof, kapak itu pada asalnya digunakan oleh wanita di Pattani, Thailanduntuk membelah buah Pinang, tetapi ia kemudiannya digunakan oleh orang lelaki sebagai senjata pergaduhan kerana ia kecil dan mudah disembunyikan. Di Kelantan sendiri, senjata ini lebih dikenali dengan nama kapak kecil Kelantan, sungguhpun penduduk luar Kelantan memanggilnya dengan nama Kapak Siam.

Ada juga orang yang mengaitkannya sebagai cara untuk mengajar orang yang berkelakuan biadap apabila masuk ke kampung, misalnya mengganggu anak gadis atau mencuri. Kapak Siam ini atau juga digelar kapak bungkus atau kapak terbang kerana merujuk kepada cara kapak itu digunakan semasa menyerang. Mata kapak dibungkus dengan hanya mendedahkan beberapa inci hujung mata untuk mengelak kecederaan parah. Di situlah diukur kadar kebiadapan orang itu.  Jika lebih banyak hujung mata yang tidak dibungkus, bermakna lebih besarlah salahnya. Mangsa yang terselamat akan menanggung parut pada bahagian kepala dan kalau orang nampak parut 'peringatan' kena takik kapak di kepala atau dahi itu, orang yang melihat biasanya akan berkata, "Orang itu ada mengacau anak dara orang".

Kapak Siam menjadi pilihan untuk dibawa kerana ia bersifat dwifungsi iaitu ia boleh digunakan untuk melakukan kerja-kerja ringan seperti menakik dan dijadikan senjata untuk menyerang. Ia kurang menarik perhatian orang berbanding keris yang pasti mendatangkan curiga orang jika dibawa.